Lubamatu on jätta loomi  tundideks autosse või mõnda muusse suletud kohta, kus puudub võimalus varjuda kuumuse eest ning tekib kuumarabanduse oht.. Päikese mõjul muutub auto mõne hetkega väga kuumaks ja ka paokile jäetud aknast pole abi. Tavalisel suvepäeval temperatuuril 21 kraadi C võib pargitud autos tõusta temperatuur ligi 49 kraadi C ning seda isegi siis, kui auto on pargitud varjulisse kohta. Isegi sõitvas autos võib tekkida kasvuhooneefekt, temperatuur tõuseb kõrgele ja õhk ei liigu. Väliskeskkonna liiga kõrge temperatuuri  korral, ei suuda loom end ise jahutada ning kehatemperatuur hakkab kiiresti tõusma. Kuumal päikesepaistelisel päeval ei ole soovitav minna loomaga ka pikemale jalutuskäigule. Pikemad jalutuskäigud ja treeningud tuleks kuumal päikesepaistelise päeval sättida varahommikusse ja hilisõhtusse, kui on juba jahedam. Koeraomanikel tasub ka teada, et kerge kuumarabanduse vastu aitab, kui anda koerale külma vett juua ja kasta teda jaheda veega. Vajadusel tuleb kindlasti pöörduda veterinaararsti poole.